NARIADENIE KOMISIE (ES) č. 566/2007
z 24. mája 2007,
ktorým sa Čilská republika vyníma zo zoznamu prijímajúcich krajín v prílohe I k nariadeniu Rady (ES) č. 980/2005, ktorým sa uplatňuje systém všeobecných colných preferencií
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 980/2005 z 27. júna 2005, ktorým sa uplatňuje systém všeobecných colných preferencií (1), a najmä na jeho článok 26,
keďže:
(1)
Čilská republika je zaradená do zoznamu prijímajúcich krajín v rámci systému všeobecných colných preferencií Spoločenstva stanoveného v prílohe I k nariadeniu (ES) č. 980/2005.
(2)
Zaradenie všetkých colných preferencií poskytnutých Čile v rámci systému všeobecných colných preferencií Spoločenstva do Dohody o pridružení medzi Európskym spoločenstvom a jeho členskými štátmi na jednej strane a Čilskou republikou na strane druhej bolo ukončené konsolidáciou vykonanou na základe rozhodnutia Asociačnej rady EÚ - Čile č. 2/2006 zo 16. októbra 2006 o zmene a doplnení prílohy I k dohode (2).
(3)
Článkom 3 ods. 2 nariadenia (ES) č. 980/2005 sa ustanovuje vyňatie krajiny zo zoznamu prijímajúcich krajín v prílohe I k uvedenému nariadeniu, ak prijímajúca krajina využíva výhody preferenčnej obchodnej dohody so Spoločenstvom, ktorá sa vzťahuje aspoň na všetky preferencie, ktoré poskytuje uvedený systém tejto krajine.
(4)
Príloha I k nariadeniu (ES) č. 980/2005 by sa preto mala zodpovedajúcim spôsobom zmeniť a doplniť.
(5)
Opatrenia stanovené v tomto nariadení sú v súlade so stanoviskom Výboru pre všeobecné preferencie,
PRIJALA TOTO NARIADENIE:
Článok 1
Čilská republika sa vyníma zo zoznamu prijímajúcich krajín v rámci systému všeobecných colných preferencií Spoločenstva stanoveného v prílohe I k nariadeniu (ES) č. 980/2005.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 24. mája 2007